Sag C-423/10

Delphi Deutschland GmbH

mod

Hauptzollamt Düsseldorf

(anmodning om præjudiciel afgørelse indgivet af Finanzgericht Düsseldorf)

»Den fælles toldtarif – den kombinerede nomenklatur – tarifering – elektriske forbindelseselementer – underposition 8536 69 – stikpropper og -dåser«

Sammendrag af dom

Fælles toldtarif – toldpositioner – elektriske forbindelseselementer, der er fremstillet af metal, som kun udgør en del af de stikpropper og -dåser, som efterfølgende fremstilles af dem, og som ikke sikrer en isolering af forbindelsesstedet

(Rådets forordning nr. 2658/87, bilag I; Kommissionens forordning nr. 1810/2004, nr. 1719/2005 og nr. 1549/2006)

Underposition 8536 69 i den kombinerede nomenklatur indeholdt i bilag I til forordning nr. 2658/87 om told- og statistiknomenklaturen og den fælles toldtarif, som ændret for årene 2005, 2006 og 2007 ved forordning nr. 1810/2004, nr. 1719/2005 og nr. 1549/2006, skal fortolkes således, at elektriske forbindelseselementer, som er fremstillet af udstanset metal (kobber, messing, stål), som ikke har isolering, og som betegnes som »terminals«, der er inddelt i »female terminals« (fladstiksko) og »male terminals« (fladstik), ikke falder uden for nævnte underposition, fordi de ikke sikrer en isolering af forbindelsesstedet, eller fordi de kun udgør en del af de stikpropper og -dåser, som efterfølgende fremstilles af dem, idet de muliggør flerpolede forbindelser mellem f.eks. apparater, kabler og terminalkort, ved ganske enkelt at stikke de monterede stikpropper ind i de monterede stikdåser uden monteringsarbejde.

(jf. præmis 30 og domskonkl.)

DOMSTOLENS DOM (Ottende Afdeling)

18. maj 2011 ( )

»Den fælles toldtarif – den kombinerede nomenklatur – tarifering – elektriske forbindelseselementer – underposition 8536 69 – stikpropper og -dåser«

I sag C-423/10,

angående en anmodning om præjudiciel afgørelse i henhold til artikel 267 TEUF, indgivet af Finanzgericht Düsseldorf (Tyskland) ved afgørelse af 11. august 2010, indgået til Domstolen den 27. august 2010, i sagen:

Delphi Deutschland GmbH

mod

Hauptzollamt Düsseldorf

har

DOMSTOLEN (Ottende Afdeling)

sammensat af afdelingsformanden, K. Schiemann, og dommerne C. Toader og A. Prechal (refererende dommer),

generaladvokat: J. Mazák

justitssekretær: A. Calot Escobar,

på grundlag af den skriftlige forhandling,

efter at der er afgivet indlæg af:

– Delphi Deutschland GmbH ved Rechtsanwalt L. Harings

– Europa-Kommissionen ved L. Bouyon og B.-R. Killmann, som befuldmægtigede,

og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,

afsagt følgende

Dom

1 Anmodningen om præjudiciel afgørelse vedrører fortolkningen af underposition 8536 69 i den kombinerede nomenklatur (herefter »KN«), som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256, s. 1). For årene 2005, 2006 og 2007 er dette bilag blevet erstattet af bilagene til henholdsvis Kommissionens forordning (EF) nr. 1810/2004 af 7. september 2004 (EUT L 327, s. 1), Kommissionens forordning (EF) nr. 1719/2005 af 27. oktober 2005 (EUT L 286, s. 1) og Kommissionens forordning (EF) nr. 1549/2006 af 17. oktober 2006 (EUT L 301, s. 1).

2 Anmodningen er blevet indgivet under en sag mellem Delphi Deutschland GmbH (herefter »Delphi Deutschland«), der er sagsøger i hovedsagen, og Hauptzollamt Düsseldorf (hovedtoldkontoret i Düsseldorf), der er sagsøgt i hovedsagen, vedrørende tarifering af elektriske forbindelseselementer.

Retsforskrifter

3 Den affattelse af KN, der fremgår af forordning nr. 1810/2004, indeholder i anden del et afsnit XVI, der har overskriften »Maskiner og apparater samt mekaniske redskaber; elektrisk materiel; dele dertil; lydoptagere og lydgengivere samt billed- og lydoptagere og billed- og lydgengivere til fjernsyn; dele og tilbehør dertil«.

4 Det nævnte afsnit XVI omfatter kapitel 85, der har overskriften »Elektriske maskiner og apparater, elektrisk materiel samt dele dertil; lydoptagere og lydgengivere samt billed- og lydoptagere og billed- og lydgengivere til fjernsyn samt dele og tilbehør dertil«. Kapitlet indeholder bl.a. følgende positioner og underpositioner:

»8536 Elektriske apparater til at slutte, afbryde eller beskytte elektriske kredsløb og til at skabe forbindelser til eller i elektriske kredsløb (f.eks. afbrydere, relæer, sikringer, overspændingsbeskyttere, stikpropper og -dåser, lampefatninger og forgreningsdåser), til driftsspænding 1 000 volt og derunder: […] – Lampefatninger, stikpropper og ‑dåser: 8536 61 – – Lampefatninger: […] 8536 69 – – I andre tilfælde: 8536 69 10 – – – Til koaksialkabler 8536 69 30 – – – Til trykte kredsløb 8536 69 90 – – – Andet«

5 Kapitlet indeholder endvidere følgende underpositioner:

»8536 90 – Andre apparater: […] 8536 90 10 – – Forbindelsesmateriel til ledninger og kabler«

6 De underpositioner, der er anført i denne doms præmis 4 og 5, er de samme i den affattelse af KN, der fremgår af forordning nr. 1719/2005, forordning nr. 1549/2006 og Kommissionens forordning (EF) nr. 1214/2007 af 20. september 2007 (EUT L 286, s. 1).

7 I henhold til artikel 9, stk. 1, litra a), andet led, i forordning nr. 2658/87 udarbejder Kommissionen forklarende bemærkninger vedrørende KN, som den regelmæssigt offentliggør i Den Europæiske Unions Tidende. De forklarende bemærkninger, der blev offentliggjort den 28. februar 2006 (EUT C 50, s. 1), som omhandler positioner og underpositioner i KN for 2005, der er fastlagt i forordning nr. 1810/2004, indeholder ingen forklarende bemærkninger vedrørende underposition 8536 69.

8 De forklarende bemærkninger, der blev offentliggjort den 30. maj 2008 (EUT C 133, s. 1), som omhandler positioner og underpositioner i KN for 2008, der er fastlagt i forordning nr. 1214/2007, præciserer derimod følgende vedrørende underpositionerne 8536 69 10 – 8536 69 90:

»Disse underpositioner omfatter elektromekaniske stikpropper og stikdåser, som muliggør flerpolede forbindelser mellem f.eks. apparater, kabler og terminalkort, ved ganske enkelt at stikke […] de monterede stikpropper ind i de monterede stikdåser uden monteringsarbejde.

Forbindelsesdelene (konnektorerne) kan have en stikprop eller en stikdåse i hver ende eller en stikprop eller stikdåse i den ene ende og en kontaktanordning i den anden (f.eks. af krympe-, klemme-, lodde- eller skruetypen).

Underpositionerne omfatter også plug-in-tilslutninger, der omfatter et stik og stikdåse par (to dele). Stikprop- og stikdåsedelene har hver en stikdåse og en anden kontaktanordning.

Disse underpositioner omfatter ikke forbindelsesmateriel til ledninger og kabler, hvor der kan skabes en elektrisk forbindelse på anden vis (f.eks. krympe-, skrue-, lodde- eller klemmeterminaler). Disse er omfattet af [underposition] 8536 90.«

Tvisten i hovedsagen og det præjudicielle spørgsmål

9 Det fremgår af forelæggelsesafgørelsen, at Delphi Deutschland, som er en virksomhed, der er underleverandør i bilindustrien, har indført visse elektriske forbindelseselementer, som den betegnede som »terminals«, og som den inddelte i »female terminals« (fladstiksko) og »male terminals« (fladstik). Varerne, der er fremstillet af udstanset metal (kobber, messing, stål), havde ingen isolering. Delvis af transporttekniske grunde forelå de som metalbånd, hvoraf de kunne afklippes, når de skulle bruges.

10 Ved forbindelseselementernes videre anvendelse blev det fornødne kabel krympet på. Herved blev kablet forbundet med det respektive forbindelseselement derved, at kablet blev indført mellem forbindelseselementets opretstående metalfløje, som dernæst blev presset sammen om kablet, hvorved der fremkom en fast forbindelse. Herefter blev de respektive »female terminals« og »male terminals« indsat i to kunststofhuse (»female connector« og »male connector«), der var tilpasset hinanden. Herved fastholdes forbindelseselementerne i kunststofhusene ved hjælp af en særlig kunststofdel. I en stor del af kunststofhusene fastholdes kablet endvidere ved hjælp af en yderligere særlig kunststofdel. Endvidere kan kabel og hus isoleres. De kabler, der skal forbindes ved hjælp af de omhandlede kunststofhuse, der passer til hinanden, kan hurtigt og sikkert forbindes og igen adskilles.

11 Ligeledes ved hjælp af disse forbindelseselementer kan man hurtigt og sikkert skabe en elektrisk forbindelse mellem to kabler, der krympes på de relevante »female terminals« og »male terminals«, der er tilpasset hinanden, ligesom de igen kan adskilles. En »female terminal« er nemlig således udformet, at den, bortset fra de dele, der er nødvendig for krympeforbindelsen til kablet, fuldstændigt optager en »male terminal« og således skaber en sikker elektrisk forbindelse. I praksis kan de fremkomne elektriske forbindelser dog sædvanligvis først anvendes, når begge forbindelseselementer er forsynet med en isolering.

12 Den 7. december 2007 angav Delphi Deutschland et parti forbindelses- og kontaktelementer under KN-underposition 8536 90 10 til toldstedet i lufthavnen under Hauptzollamt Düsseldorf med henblik på overgang til fri omsætning uden opkrævning af told.

13 De omhandlede varer var stikpropper, der bestod af parallelt anbragte metalstifter, der var farvet gyldne i den ene ende. Metalstifterne skulle anvendes til frembringelse af elektriske forbindelser med en spænding på under 1 000 V og var ikke beregnet til koaksialkabler, trykte kredsløb eller luftfartøjer.

14 Efter at have foretaget en undersøgelse fandt Hauptzollamt Düsseldorf, at de omhandlede varer skulle tariferes i KN-underposition 8536 69 90. Ved afgørelser af 2. maj, 20. maj, 1. august og 30. august 2008 krævede Hauptzollamt Düsseldorf derfor efterbetaling af told med et beløb på i alt 112 823,62 EUR.

15 Delphi Deutschland påklagede disse afgørelser til Hauptzollamt Düsseldorf, der afviste klagerne ved afgørelser af 28. maj 2009.

16 Under sagen mellem Delphi Deutschland og Hauptzollamt Düsseldorf, der er indbragt for Finanzgericht Düsseldorf, er opstået det spørgsmål, om de i hovedsagen omhandlede elektriske forbindelseselementer er omfattet af KN-underposition 8536 69.

17 Ud fra den tyske ordlyd af KN-underposition 8536 69 og det underafsnit, hvorunder denne underposition henhører, nemlig »lampefatninger, stikpropper og ‑dåser«, hvilket underafsnit anvender udtrykket »Steckvorrichtungen«, er tariferingen i underposition 8536 69 90 ifølge den forelæggende ret på den ene side korrekt, for så vidt som den elektriske forbindelse mellem to kabler kan etableres ved sammenstikning af to forbindelseselementer.

18 På den anden side har den forelæggende ret konstateret, at den engelske og franske tekst for så vidt angår KN-underposition 8536 69 henholdsvis anvender udtrykkene »plugs and sockets« og »fiches et prises de courant«, som snarere omhandler stikpropper og ‑dåser.

19 De nævnte stikpropper og stikdåser skal normalt også sikre en isolering af forbindelsesstedet, hvilket de i hovedsagen omhandlede forbindelseselementer ikke gør. Nævnte forbindelseselementer udgør endvidere kun en del af de stikpropper og ‑dåser, som sagsøgeren i hovedsagen efterfølgende fremstiller af dem, selv om man med indstik også kan fremstille en elektrisk forbindelse med dem alene.

20 Finanzgericht Düsseldorf finder, at afgørelsen af den sag, som den er forelagt, kræver en fortolkning af KN-position 8536 69, hvorfor den har besluttet at udsætte sagen og forelægge Domstolen følgende præjudicielle spørgsmål:

»Er de elektriske forbindelseselementer, der nærmere er beskrevet i [forelæggelsesafgørelsen], omfattet af underposition 8536 69 i [KN]?«

Om det præjudicielle spørgsmål

21 Det bemærkes indledningsvis, at når Domstolen er forelagt en anmodning om præjudiciel afgørelse vedrørende tarifering, er dens opgave i højere grad at oplyse den nationale ret om de kriterier, ved anvendelse af hvilke den nationale ret er i stand til at tarifere de pågældende produkter korrekt i KN, end selv at foretage denne tarifering, og dette så meget desto mere som Domstolen ikke nødvendigvis er i besiddelse af alle de hertil nødvendige oplysninger. Den nationale ret er således under alle omstændigheder bedre i stand til at foretage tariferingen (dom af 28.10.2010, sag C-423/09, X, endnu ikke trykt i Samling af Afgørelser, præmis 14 og den deri nævnte retspraksis).

22 Henset til de i forelæggelsesafgørelsen indeholdte oplysninger, således som de navnlig er gengivet i denne doms præmis 19, bemærkes således, at den forelæggende ret nærmere bestemt ønsker oplyst, om KN-underposition 8536 69 skal fortolkes således, at elektriske forbindelseselementer som de i hovedsagen omhandlede falder uden for nævnte underposition, fordi de ikke sikrer en isolering af forbindelsesstedet, eller fordi de kun udgør en del af de stikpropper og -dåser, som efterfølgende fremstilles af dem.

23 Det fremgår af fast retspraksis, at det følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i KN og de supplerende bestemmelser til dennes afsnit og kapitler (jf. bl.a. X-dommen, præmis 15 og den deri nævnte retspraksis).

24 De forklarende bemærkninger til KN, der er udarbejdet af Europa-Kommissionen, og de forklarende bemærkninger, der er udarbejdet inden for rammerne af Verdenstoldorganisationen for så vidt angår det harmoniserede varebeskrivelses- og varenomenklatursystem, indeholder vigtige, om end ikke bindende, bidrag til fortolkningen af de forskellige toldpositioner (X-dommen, præmis 16 og den deri nævnte retspraksis).

25 Det bemærkes, at ordlyden af KN-underposition 8536 69 er »i andre tilfælde«. Som det imidlertid fremgår af såvel ordlyden af KN-underposition 8536 61 og 8536 69 som af ordlyden af det underafsnit, der går forud for disse to underpositioner, henviser KN-underposition 8536 69 i realiteten til varer, der på tysk betegnes som »Steckvorrichtungen«, på engelsk som »plugs and sockets« og på fransk som »fiches et prises de courant«.

26 Hvad angår fortolkningen af rækkevidden af KN-underposition 8536 69 skal de forklarende bemærkninger endvidere tages i betragtning, selv om de vedrører KN-underposition 8536 69 10 – 8536 69 90 i den affattelse, der fremgår af forordning nr. 1214/2007. Da nævnte underpositioners ordlyd er identisk med samme KN-underpositioners ordlyd i de affattelser, der fremgår af forordning nr. 1810/2004, nr. 1719/2005 og nr. 1549/2006, bør disse nemlig i princippet ikke tillægges en anderledes fortolkning end den, som de førstnævnte underpositioner, henset til de forklarende bemærkninger, skal tillægges.

27 Det fremgår af de forklarende bemærkninger vedrørende KN-underposition 8536 69 10 – 8536 69 90 og navnlig af bemærkningernes første afsnit, at nævnte underpositioner skal fortolkes således, at de omfatter elektromekaniske stikpropper og stikdåser, som muliggør flerpolede forbindelser mellem f.eks. apparater, kabler og terminalkort, ved ganske enkelt at stikke de monterede stikpropper ind i de monterede stikdåser uden monteringsarbejde.

28 Heraf følger, at de objektive karakteristika og egenskaber for varer i KN-underposition 8536 69 består i – således som deres ordlyd antyder, og de forklarende bemærkninger bekræfter – at de muliggør flerpolede forbindelser på en nærmere bestemt måde, nemlig ved ganske enkelt at stikke de monterede stikpropper ind i de monterede stikdåser uden monteringsarbejde.

29 Når varer således muliggør sådanne forbindelser på en sådan måde, må de anses for at henhøre under KN-underposition 8536 69, uden at det i sig selv er relevant, at disse varer ikke sikrer en isolering af forbindelsesstedet eller kun udgør en del af de stikpropper og -dåser, som efterfølgende fremstilles af dem. Eftersom nævnte underposition ikke henviser til sådanne omstændigheder, kan det nemlig heraf udledes, at de ikke har betydning for tariferingen af varerne (jf. analogt dom af 25.5.1989, sag 40/88, Weber, Sml. s. 1395, præmis 16, og X-dommen, præmis 34).

30 Det forelagte spørgsmål skal herefter besvares med, at KN-underposition 8536 69, som ændret for årene 2005, 2006 og 2007 ved henholdsvis forordning nr. 1810/2004, nr. 1719/2005 og nr. 1549/2006, skal fortolkes således, at elektriske forbindelseselementer som de i hovedsagen omhandlede ikke falder uden for nævnte underposition, fordi de ikke sikrer en isolering af forbindelsesstedet, eller fordi de kun udgør en del af de stikpropper og -dåser, som efterfølgende fremstilles af dem, idet de muliggør flerpolede forbindelser mellem f.eks. apparater, kabler og terminalkort, ved ganske enkelt at stikke de monterede stikpropper ind i de monterede stikdåser uden monteringsarbejde.

Sagens omkostninger

31 Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.

På grundlag af disse præmisser kender Domstolen (Ottende Afdeling) for ret:

Underposition 8536 69 i den kombinerede nomenklatur indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret for årene 2005, 2006 og 2007 ved Kommissionens forordning (EF) nr. 1810/2004 af 7. september 2004, Kommissionens forordning (EF) nr. 1719/2005 af 27. oktober 2005 og Kommissionens forordning (EF) nr. 1549/2006 af 17. oktober 2006, skal fortolkes således, at elektriske forbindelseselementer som de i hovedsagen omhandlede ikke falder uden for nævnte underposition, fordi de ikke sikrer en isolering af forbindelsesstedet, eller fordi de kun udgør en del af de stikpropper og -dåser, som efterfølgende fremstilles af dem, idet de muliggør flerpolede forbindelser mellem f.eks. apparater, kabler og terminalkort, ved ganske enkelt at stikke de monterede stikpropper ind i de monterede stikdåser uden monteringsarbejde.

Underskrifter